Rina Willemse | Page 3
Op 'n G-noot
Posted on Januarie 24, 2014 by Rina Willemse
Reg langs die ingang van Cinema Nouveau sien ek vir die eerste keer 'n musiekwinkel raak. Ek neem aan dis nuut, want wat ookal voorheen daar was, het nooit my aandag getrek nie.
Ek besluit om sommer 'n nuwe G-snaar vir my kitaar te koop. 'n Heel snaar is net die ding om my vingers weer los te maak.
As kind het ek my eie akroniem uitgedink om die volgorde van die oopsnare (E B G D A E) te onthou: Ek Bring Gou Die Ander Een.
Op die rak sien ek slegs staalsnare en ek wend my tot die man agter die toonbank: "I'm looking for a nylon G-string."
Die man draai om om vir my een te gaan haal.
Met die dat my woorde nog so in my eggogeheue talm, kry my giggelspiere skielik lewe. En vang my oog dié van 'n mede-koper wat vir my breed staan en glimlag.
Posted on Januarie 16, 2014 by Rina Willemse
@losbek @avega @rosiemetdorings @charly @kompethenry na aanleiding hiervan.
Nie so lank gelede nie was dit in Westerse samelewings aanvaarbaar vir 'n man om sy vrou te slaan. Daar was selfs wette wat daarvoor voorsiening gemaak het soos byvoorbeeld dat 'n man nie sy vrou met 'n stok dikker as sy duim mag slaan nie. Al word hierdie spesifieke wet vandag nie meer toegepas nie, staan dit steeds so in die Amerikaanse staat Alabama se wetboeke en is dit dus nog nie formeel geskrap nie.
Vandag weet ons darem van beter. Mens slaan nie aan 'n vrou nie, uit en gedaan.
Hoekom dit dan steeds aan ons kinders doen? Hulle wat juis in hul vormingsjare op hul kwesbaarste is?
88 studies wat oor 62 jaar gedoen is, is ontleed om vas te stel wat die effek van pakslae op kinders is en daar is 'n 93% ooreenstemming dat dit skadelik is. Hier is 'n paar van die bevindings:
Lyfstraf vergroot die kans op anti-sosiale gedrag en kroniese uittarting in die kinderjare.
Pakslae is 'n risikofaktor vir geweld en misdaad asook mishandeling teenoor 'n lewensmaat en kinders later in die lewe.
Kinders wat deur hul ouers geklap of geslaan is, is twee keer meer geneig tot alkoholverslawing en dwelmmisbruik. Daar blyk 'n lineêre verband te wees tussen die frekwensie van pakslae in die kinderjare en 'n leeftyd se voorkoms van angsversteurings, drankmisbruik of afhanklikheid.
Pakslae word ook aan depressie gekoppel en hoe meer pakslae, hoe groter die waarskynlikheid van post-traumatiese stressimptome.
Lyfstraf wat gereeld toegepas word (byvoorbeeld pakslae meer as twee keer per maand) hou 'n verhoogde risiko in vir hoër vlakke van aggressie wanneer die kind twee jaar ouer is. Hoe meer 'n 3-6-jaar oue kind geslaan is, hoe erger is hul gedrag twee jaar later.
Kinders van ouers wat fisiese straf of skree as dissipline gebruik, is baie meer geneig om betrokke te raak in aggressiewe gedrag soos boelie en gemeenheid teenoor ander. Selfs minimale hoeveelhede van pakslae kan tot verhoogde waarskynlikheid van anti-sosiale gedrag lei.
Pakslae strem 'n kind se verstandelike vermoëns aansienlik en het later in hul lewens 'n laer IK tot gevolg. Daar is gekyk na lyfstrafpraktyke in 32 lande en in nasies waar pakslae meer algemeen was, is daar 'n laer gemiddelde IK. Kinders wat onder pakslae deurgeloop het, het tot 'n vyf-punt laer IK-telling as kinders wat nie fisies gestraf is nie. Veral die ontwikkeling van twee tot sesjariges se verstandelike vermoë is deur pakslae geraak. Hoe meer hulle geslaan is, hoe meer het hulle agtergeraak in kognitiewe ontwikkeling. Minder is bekend oor waarom pakslae kognitiewe ontwikkeling strem. Een moontlikheid is dat ouers wat slaan, minder geneig is om redenasie wat goed is vir ontwikkeling, te gebruik.
Ouers wat raps of pakslae uitdeel is meer geneig om ander vorme van lyfstraf en 'n groter verskeidenheid van verbale en ander strafmaatreëls te gebruik. Wanneer dit faal, is hulle ook geneig om die intentisiteit daarvan te verhoog eerder as om strategieë te verander. Verder is hulle meer geneig om te slaan wanneer hulle kwaad, geïrriteerd, depressief, moeg of gespanne is en om dit eenvoudig te "verloor".
Ouers wat as kinders gereeld lyfstraf ervaar het, beskou dit as aanvaarbaar en gee dikwels hul eie kinders loesings. Hul kinders gebruik dan weer op hul beurt aggressiewe strategieë vir konflikoplossing. Pakslae skep 'n model vir die gebruik van aggressie, juis omdat kinders geneig is om ouers se gedrag na te boots.
Hier is 'n meer volledige verslag:
'n Kommersiële kort video van Dr Phil:
Kyk gerus hier na die insiggewende Carte blanche-verslag "Spare the Rod".
Lees ook hier oor meer as vier dekades se navorsing wat saamgevat is in 'n nuwe boek deur Murray Straus, stigter van die Family Research Lab en emeritus professor in sosiologie aan die Universiteit van New Hampshire.
Posted on Januarie 1, 2014 by Rina Willemse
Afgeneem by Morganbaai.
Die storie agter die gesiggies
Posted on Desember 27, 2013 by Rina Willemse
Na aanleiding van my vorige inskrywing.
Ek het slegs 'n paar basiese foto's gebruik en bloot die gesigte daarop gecrop.
Op die foto's waarvoor gepose is, sien mens behoorlik iets van als. Ernstig, vrolik, verspot ….
…. en natuurlik ook skaam.
Vir die volgende foto is daar nie rêrig gepose nie, ek het maar net die geleentheid aangegryp om 'n besonderse toneeltjie af te neem.
Hoekom die outjie regs so sielsongelukkig was weet ek nie, maar dis mos ook maar deel van die lewe.
Die kinders wat bedrywig was met dagtakies of sommer net besig was om te ontdek, was die ene konsentrasie.
Jammer vir die voete wat so afgesny is, maar die outjies was baie woelig en aan die gang.
En dan, die kinders wat aan't spele was.
Heel vrolik en opgewek, soos dit hoort.
En laastens, wat is kindwees dan nou sonder 'n verbeelding?
Die musiek wat ek gekies het was nie my eerste keuse nie. Ek wou eerder hierdie ongelooflike mooi song uit Madagaskar gebruik, maar dis ongelukkig te lank en die slideshow sou dan veels te uitgerek gewees het. Ek kon dit ook nie oor my hart kry om die musiek halfpad kort te knip nie.
Posted on Desember 26, 2013 by Rina Willemse
Afgeneem in die landelike gebiede van Lesotho, Kgalagadi, Oos-Kaap (Transkei), Wes-Kaap en Vrystaat.
Musiek: Pink Martini – Lullaby
Agterosse kom ook in die wolkekraal
Posted on Desember 19, 2013 by Rina Willemse
Daar's hy, al my gunstelinge in 'n neutedop. En geeneen van dié tonele gaan ooit weer dieselfde lyk nie.
Afgeneem tydens my omswerwinge in ons mooie, mooie land.
Musiek: Johannes Linstead – Breathe
Van willewragtag tot stroopstroopsoet
Posted on Desember 18, 2013 by Rina Willemse
In teenstelling met die Kosaksong op 'n vorige blog, iets heeltemal anders uit die hartjie van Rusland.
Regte tagtigerjare modes en haarstyle. Dis nou nie heelbo aan my lys van gunstelinge nie, maar tog goed genoeg vir daardie rondrol-nagte wanneer 'n ooraktiewe brein sukkel om tot ruste te kom.
En nou gaan ek dit 'n onreg aandoen deur die direkte googlevertaling van die lirieke hier te plaas, ter wille van die nuuskierige agies (indien enige).
Of nee, liewers nie. Doen dit self as jy nuuskierig genoeg is. En as jy nou rêrig verveeld is, kan jy die woorde hier probeer volg terwyl hulle dit sing. 😉
И мне всё чудится, чудится
Город прежний, тихая улица, голос нежный.
Где нет любви, там нет надежды,
Другая жизнь, другие скорости,
А мне всё чудится бережно мной хранимый,
Кружится, кружится диск старинный
Но этой улицы на свете нет.
И только дальняя, дальняя
Песня ветра сердцу печальному,
Нет ответа и лишь надеждой жизнь согрета.
my opRegte apologie
Posted on Desember 16, 2013 by Rina Willemse
hieRmee bied ek gRaag veRskoning aan omdat my wolkepRojek nog nie ingehandig is nie. ek besef dat 'n iedeR en elk van julle in spanning wag om dit ondeR oë te kRy, daarom gee ek julle die veRsekering dat dit wel teen vRydag klaaR sal wees.
weeReens jammeR vir die ongeRief
Edit: Ag nee vrrrek. En sien Perrebytjie het my toe nou wrrrragtag voorsgespring. Damn.
Ingeval iemand gewonder het
Posted on Desember 13, 2013 by Rina Willemse
Dís wat mens veronderstel is om hierdie tyd van die jaar te doen.
Koop, koop, KOOP. Trolliesvol.
My wolkeprojek is nog aan die broei. Hoop ek haal die "spertyd".
Glas vir 'n eksentrieke, passievolle vrou
Posted on Desember 3, 2013 by Rina Willemse
Nieu-Bethesda in die Groot Karoo is vir die meeste mense bekend as die dorpie waar die Uilvrou, Helen Martins, gebore is, gewoon en gesterf het. Sy was wel vir 'n tyd weg uit die dorp, maar het na twee mislukte huwelike weer teruggekeer om na haar siek ouers om te sien. Na hul dood het sy in die huis agtergebly om dit te herskep.
Sy het 'n passie vir glas, veral gebreekte glas, ontwikkel wat sy orals in en om die huis laat sement en vasgeverf het.
Nadat sy haar huis binne heeltemal omskep het in 'n mengsel van kleur, lig en glas, het sy haar aandag op die erf toegespits en begin om lewensgrote beelde te maak.
Miss Helen is deur die dorp se mense verstoot bloot omdat sy nie soos die hoofstroom was nie. En omdat sy nie kerk toe wou gaan nie. Net die kinders het vir haar glas en leë bottels, stukke metaal en draad aangedra wat sy nodig gehad het.
Die gemaal van die glas om met sement te meng het haar oë op die ou end ernstig beskadig.
Voor haar dood (sy het haar eie lewe geneem deur seepsoda te drink) het sy die wens uitgespreek dat haar Uilhuis behoue moet bly as 'n museum ná haar dood. Dis ironies dat dit juis die Uilhuis is wat die dorp vandag aan die gang hou – die dorp wat haar eens verstoot het.
Ons geliefde senior troetelburger
Posted on Desember 2, 2013 by Rina Willemse
Op haar kussing op my bene in die uitskopstoel.
Deur die loop van die aand sal sy altyd op 'n stadium boontoe beur
tot by haar regmatige plek reg onder my neus.
Ek wou hierdie al geblog het
Posted on November 14, 2013 by Rina Willemse
En nou's dit reeds vier maande later.
Die een het ek skelm afgeneem.
En toe vir die voorkant darem eers toestemming gevra.
Posted on September 27, 2013 by Rina Willemse
Met die dat die soet belustigheid Kelkie gister tref, glip sy vinnig by Mug & Bean in vir 'n hemelse stuk lemon meringue. Maar omdat geen normale mens 'n tipiese M&B-porsie op een slag kan verorber nie, versoek sy die kelnerin om die oorskiet vir haar in 'n doggy bag te sit.
Toe sy nou vanmiddag lus raak vir die res en die bakkie uit die yskas loop haal, vind sy dié daarin:
Posted on Junie 29, 2013 by Rina Willemse
So 'n jaar en 'n half gelede het Kelkie haar Kindle mos in 'n skuimbad laat val. Nadat sy google-raad ingewin het, het sy hom saam met rys in 'n plastiese sakkie geseël in die hoop dat die rys (basmati nogals) die vog mettertyd sou absorbeer. Wie weet, dalk sou hy dan later, soos Sneeuwitjie in haar glaskis, nuwe lewe kry.
Maar Kelkie het mettertyd vergeet waar sy die drenkeling gebêre het en met die dat sy in elk geval vir haar 'n iPad aangeskaf het, het sy ophou soek.
Vanoggend kom sy toe nou toevallig op die Kindle af, netjies verpak in sy oorspronklike bruin boksie binne-in die spaarkamerkas.
Sy het hom uit die sakkie rys gehaal en hoopvol aan sy laaier gekoppel, maar verniet. Geen nuwe lewe nie.
Toe doen sy en Wederhelf maar 'n outopsie.
Oorsaak van dood: Kortsluiting.
Argiewe Kies maand Februarie 2018 November 2017 Augustus 2017 Junie 2017 Februarie 2017 September 2016 Maart 2016 November 2015 September 2015 Augustus 2015 Julie 2015 Junie 2015 Maart 2015 Augustus 2014 Mei 2014 April 2014 Maart 2014 Februarie 2014 Januarie 2014 Desember 2013 November 2013 September 2013 Junie 2013 Mei 2013 April 2013 Maart 2013 Februarie 2013 Januarie 2013 Desember 2012 November 2012 Oktober 2012 September 2012 Julie 2012 April 2012 Maart 2012 Februarie 2012 Januarie 2012 November 2011 Oktober 2011 September 2011 Augustus 2011 Julie 2011 Junie 2011 Mei 2011 April 2011 Maart 2011 Februarie 2011 Januarie 2011 Desember 2010 November 2010 Oktober 2010 September 2010 Augustus 2010 Julie 2010 Junie 2010 Mei 2010 April 2010 Maart 2010 Februarie 2010 Januarie 2010 Desember 2009 November 2009 Oktober 2009 September 2009 Augustus 2009 Julie 2009 Junie 2009 Mei 2009 April 2009 Maart 2009 Februarie 2009 Januarie 2009